মংলা (বাংলাটাইমস টুয়েন্টিফোর ডটকম) : সুন্দরবন সংলগ্ন বঙ্গোপসাগরের কচিখালী ও নারিকেল বাড়িয়া এলাকায় জলদস্যু সত্তার বাহিনীর হাতে অপহৃত ৪টি ফিসিং ট্রলারসহ ৪৭ জেলেকে উদ্ধারে কোষ্টগার্ডের অভিযান শুরু হয়েছে। কোষ্টগার্ড পশ্চিমজোন মংলা জোনের তিনটি টহল দল মঙ্গলবার সকাল থেকে ওই উদ্ধার অভিযান শুরু করেছে। সুন্দরবন উপকূলে নতুন  অভিভূত ওই দস্যু গ্রুপটি সোমবার দুপুরে জেলেদের ৩২টি ফিসিং ট্রলারে গণ হারে লুটপাট ও হামলা চালায়। প্রায় ৫০ লাখ টাকার জাল-মাছ লুটসহ অপহৃত জেলেদের কাছে আরও ৫০ লাখ টাকা মুক্তিপণের দাবি করেছে এ দস্যু গ্রুপটি।  বনবিভাগ ও দুবলা ফিস্যারম্যান গ্রুপ জেলেদের বরাত দিয়ে জানায়, সুন্দরবন সংলগ্ন সাগরে ইলিশ আহরণকালে রোববার রাতে ও সেমাবার দুপুরে দুদফায় জলদস্যু সত্তার বাহিনীর ২৫-৩০ একদল সশস্ত্র ক্যাডার জেলেদের ট্রলার বহরে হামলা ও গনহারে লুটপাট চালায়। এ সময় অস্ত্রের মুখে জাল ও মাছসহ প্রায় ৫০ লাখ টাকার মালামাল লুট করে নেয়।  দস্যুদের হামলা ও মারধরে ১৩ জেলে আহত হয়েছে। এ ছাড়াও চাঁদার দাবিতে দু দফায় ৪টি ফিসিং ট্রলার সহ ৪৭ জেলেকে দস্যুরা অপহরণ করে। অপহৃত এ সব জেলেদের কাছে মাথাপিছু ১ লক্ষ টাকা করে মুক্তিপণ দাবী করেছে জলদস্যুরা। অপহৃত ট্রলার মালিক ও জেলেদের বাড়ি পিরোজপুর ও বরগুনা জেলার বিভিন্ন উপজেলায়। এ দস্যু বাহিনীর হামলার শিকার জেলেরা জানান, ট্রলারের যত্রাংশ, মাছ, জাল,এবং নগদ টাকা সহ ৫০ লক্ষ টাকার উপরে মালামাল নিয়ে গেছে । সুন্দরবনের কচিখালী ও নারিকেল বাড়িয়া সংলগ্ন সাগরে ইলিশ আহরণকালে রোববার রাতে দস্যুরা হামলা চালায় বলে জানান  বনবিভাগের দুবলা টহল ফঁড়ির বনরক্ষীরা। রাত ৯ টার দিকে ২টি ট্রলার যোগে ২৫ থেকে ৩০ জনের একটি দস্যু দল এসে অস্ত্রের মুখে জিম্মি করে লাঠি দিয়ে এলোপাথাড়ি মারপিট শুরু করে। ভোর রাত ৪টা পর্যন্ত লুটতরাজ চালায় দস্যুরা। এ সময় দস্যুদের মারধর সহ্য করতে না পেরে ১৫-২০ জন জেলে সাগরে লাফিয়ে পড়ে। পরদিন সকালে ১২ ঘন্টা পর অন্য জেলে ট্রলারে তাদেরকে উদ্ধার করা হয়। অপহৃত ট্রলারের জন্য প্রত্যেক মালিকের কাছে দস্যুদের খাবারের জন্য রসদ সামগ্রী দাবী করেছে এবং ৩ দিনের মধ্যে ট্রলার গুলো ছাড়িয়ে না আনলে ট্রলারের যস্ত্রাংশ খুলে নেয়া হবে বলেও হুমকি  দেয়। অপহৃত ট্রলারের মধ্যে পাথরঘাটার এফবি খাদিজা, এফবি সেভেন ষ্টার, এফবি আল্লারদান, এফবি মায়ের দোয়ার নাম জানা গেছে। এ বিষয়ে কোষ্টগার্ড পশ্চিম (মংলা) জোনের অপারেশন কমান্ডার বদরুদ্দোজা জানান, অপহৃত জেলেদের উদ্ধারে সুন্দরবনের নারকেল বাড়িয়া ও কচিখালী এলাকায় সোমবার রাত থেকে কোষ্টগার্ডের তিনটি দল অভিযান শুরু করেছে। তবে মঙ্গলবার বিকেল নাগাদ অপহৃত জেলে ও দস্যুদের কোন সন্ধান মেলেনি। যতদ্রুত সম্ভব ট্রলারসহ অপহৃত জেলেদের উদ্ধার করা হবে বলে জানিয়েছেন কোষ্টগার্ডের এ কর্তকর্তা।